Riikksuåvtõõzz asetõs

kuåivâstoiʹmmjummšest

Riikksuåvtõõzz tuʹmmstõõǥǥ meâldlânji šiõtteet kuåivâslääʹjj (621/2011) nuäjain:

1 lååkk

Malmmooccâm

1 §

Iʹlmmtõs ooccâmtuõjju õhttneei čuäjtõsvälddmõõžžâst

Ooccâmtuâjast vaʹstteei âlgg tuejjeed kuåivâslääʹjj (621/2011) 8 §:st jurddum ǩeerjlaž iʹlmmtõõzz ooccâmtuâjast mââimõsân kueʹhtt neäʹttel ouddâl čuäjtõsvälddmõõžž alttummuž.

Iʹlmmtemõõlǥemvuõtt ij kuõsk nåkam tååimaid, koid âlgg juõʹǩǩka vuõiggâdvuõđi nuäjain ââʹnned soovšum leʹbe koin šâʹdde jäänmõsân vääʹnes occka ǩiõj.

2 §

Malmmooccâmvuuʹdest šõddi jânnamtuâjain, ǩiiddâlm vuäʹmsteei miâsttmõõžžin šõddi malmmooccmest da rajlmin iʹlmmtummuš

Kuåivâslääʹjj 12 § 1 momeeʹnt meâldlaž jânnamtuâjaid kuõskki iʹlmmtõõzzâst da kuåivâslääʹjj 12 § 4 momeeʹnt meâldlaž ǩiiddâlm vuäʹmsteei miâsttmõõžžin šõddi malmmooccâm kuõskki iʹlmmtõõzzâst âʹlǧǧe pueʹtted õlmmsa:

1) tuâjain vaʹstteei oummu nõmm, sââʹjj di õhttvuõtt-teâđ;

2) ärvvtõllum jânnamtuâjai altteemääiʹjpodd da peštt;

3) čiõlǥtõs tõʹst, mâid jânnamtuâjaid tuejjeet di mâid tuâjjmõõntõõllmõõžžid da mašinaid ââʹnet;

4) ärvvtõõllmõš tååimai meäʹrest;

5) ärvvtõõllmõš jânnamtuâjai vaaiktõõzzin pirrõʹsse;

6) taarb mieʹldd čiõlǥtõs jeeʹres aaʹššin, koin vuäitt leeʹd miârktõs.

Kuåivâslääʹjj 12 § 1 momeeʹntest jurddum kõskkpoddsaž rajlmid kuõskki iʹlmmtõõzzâst âʹlǧǧe pueʹtted õlmmsa:

1) tuâjain vaʹstteei oummu nõmm, sââʹjj di õhttvuõtt-teâđ;

2) kõskkpoddsaž raajâlm vuʹvddšorradvuõtt;

3) kõskkpoddsaž raajâlm ââʹnnem-mieʹrr;

4) ärvvtõõllmõš kõskkpoddsaž raajâlm ââʹnnemääiʹjest di puʹrǧǧeemääiʹjpooddâst.

Ooudpeäʹlnn 1 da 2 momeeʹntest jurddum iʹlmmtõõzzid âlgg tuejjeed mââimõõzzâst kueʹhtt neäʹttel ouddâl jânnamtuâjai alttummuž. Iʹlmmtõõzzid âlgg õhtteed kaart, koozz lij mieʹrǩǩuum vuʹvdd, koʹst jânnamtuâjaid puäʹđet tuejjeed da koozz kõskkpoddsaž raajâlm lij plaanuum piijjâmnalla leʹbe ǩiiddâlm vuäʹmsteei miâsttmõõžžin šõddi malmmooccâm puäʹđet tuejjeed.

Iʹlmmtõʹsse âlgg lââʹssen õhtteed teâđaid toiʹmmjummuž kuõskki looʹvin.

3 §

Malmmooccâmvuuʹd roggâmpaaʒʒtõõzz paaʒʒtõshuâllplaan

Kuåivâslääʹjj 13 § meâldlaž malmmooccâmvuuʹd roggâmpaaʒʒtõõzz paaʒʒtõshuâllplaan tuejjummšest âlgg väʹldded lokku:

1) tååimai vaaiktõõzzid paaʒʒtõshuõllu;

2) mädd- da ǩeäʹdǧǧaaunâspaaʒʒtõõzzi di oolâžmääddai maacctummuž väʹlddempäikka, jõs tõt lij tällõõzzlânji da teeknlânji vueiʹtlvaž ij-ǥa tõʹst šõõdd ǩiõlddum pirrõõzz pillšõõvvmõš;

3) toiʹmmjummšest šõddi hääitlaž pirrõsvaaiktõõzzi cõggmõõžž nuʹtt viõkkšânji ko vueiʹtlvaž.

Tõn lââʹssen, mâid kuåivâslääʹjj 13 §:st šiõtteet, paaʒʒtõshuâllplaan âlgg ââʹnned seʹst:

1) vueiʹvvääššlaž teâđaid malmmooccmest šõddi mädd- da ǩeäʹdǧǧaaunâspaaʒʒtõõzzâst da tõn jiõččvuõđin;

2) ärvvtõõllmõõžž mädd- da ǩeäʹdǧǧaaunâspaaʒʒtõõzz obbmeäʹrest da plaan paaʒʒtõõzz äuʹǩǩummšest da jeeʹres ǩiõttʼtõõllmest;

3) teâđaid mädd- da ǩeäʹdǧǧaaunâspaaʒʒtõõzz miârkteei pirrõsvaaiktõõzzin;

4) teâđaid paaʒʒtõsvuuʹd kuõskki mâʹŋŋtååimain malmmooccâmvuuʹdest.

Paaʒʒtõshuâllplaanâst âlgg lââʹssen puʹhtted ouʹdde jeeʹres nåkam teâđaid, koid taarbšet tõn ärvvtõõllâm diõtt, što mädd- da ǩeäʹdǧǧaaunâspaaʒʒtõõzz šõddâm cõggmõš da hääitlažvuõđ ǩieʹppummuš di paaʒʒtõõzz ǩiõttʼtõõllmõš lie riâššum kuåivâslääʹjj da tän asetõõzz meâldlânji.

4 §

Čiõlǥtõs malmmooccâmvuuʹd tuʹtǩǩeemtuâjain da -puäđõõzzin

Kuåivâslääʹjj 14 §:st jurddum juõʹǩǩekksaž čiõlǥtõs âlgg ââʹnned seʹst, jõs kuåivâslääʹjj 51 § 2 momeeʹnt 4 pääiʹǩest ij muuđa šõõdd, teâđaid õnnum tuʹtǩǩeem- da tuâjjmõõntõõllmõõžžin di õʹhtteǩeässmõõžž tuejjuum tuʹtǩǩummšin da tõi vueiʹvvääššlaž puäđõõzzin.

Lääʹjj 14 § 2 momeeʹnt meâldlaž aalmja riâššum äävnoorõõttmõõžžâst âlgg lååʹppvaaldšeei iʹlmmted mââimõsân kueʹhtt neäʹttel ouddâl noorõõttmõõžž ǩeerjlânji malmmooccâmvuuʹd ǩidlmi da räʹjjlažǩiiddâlm vuäʹmsteeʹjid da jeeʹres vuõiggâdvuõđ vaaldšeeʹjid. Noorõõttmõõžžâst âlgg lââʹssen iʹlmmted malmmooccâmvuuʹd kooʹddid da jeeʹres ääʹšš peäʹlnn miârkteei veʹrǧǧniiʹǩǩid, säʹmmlai dommvuuʹdest Sääʹmtegga, sääʹmvuuʹdest Saaʹmi siidsåbbra di puäʒʒhåiddamvuuʹdest ääʹššvuäzzlaž paalǥâskooʹddid di lååʹppvaaldšeei neʹttseeidain. Noorõõttmõõžž vueiʹtet riâššâd še neʹttnoorõõttmõššân.

Aalmja riâššum äävnoorõõttmõš âlgg kääzzkâʹstted vuuʹd aassji, kooʹddi, jeeʹres veʹrǧǧniiʹǩǩi, meerlažorganisaatioi di säʹmmlai dommvuuʹdest Sääʹmteeʹǧǧ, sääʹmvuuʹdest Saaʹmi siidsåbbar di puäʒʒhåiddamvuuʹdest ääʹššvuäzzlaž paalǥâskooʹddi teâtt-taarbid.

5 §

Malmmooccâm mâʹŋŋtååimain iʹlmmtummuš

Kuåivâslääʹjj 15 § 2 momeeʹntest jurddum mâʹŋŋtååimaid kuõskki iʹlmmtõs âlgg ââʹnned seʹst teâđ mâʹŋŋtååimai puuttâmpeeiʹvest di kovvõõzz čõõđtum mâʹŋŋtååimain.

6 §

Malmmooccâmlååʹv tuʹtǩǩeemtuâjjčiõʹlǧǧõs da tuʹtǩǩummša õhttneei teâttaunstõs

Kuåivâslääʹjj 15 § 1 momeeʹnt 2 pääiʹǩest jurddum tuʹtǩǩeemtuâjjčiõʹlǧǧõõzzâst âʹlǧǧe pueʹtted õlmmsa:

1) kovvõs da kartt malmmooccâmvuuʹdest;

2) čõõđtum tuʹtǩǩeemtuâj da tõi puäđõõzz;

3) indeʹksskaart, koin lie ouʹdde puhttum vuuʹdest čõõđtum geolooglaž, geofysikaalʼlaž da geokemiallaš tuʹtǩǩummuž di čuäjtõsväʹlddempääiʹǩ;

4) tuʹtǩǩuum vuuʹd mineraalväärrärvvtõõllmõš, kååʹtt vuâđđââvv takainalla õnnum standaʹrdde, da ärvvtõõllmõš vuuʹd malmmpotentiaalâst;

5) loǥstõk norrum analyys-, tuʹtǩǩeem-, pirrõs- da karttaunstõõzzâst;

6) veeivar-rieiʹji da vuåǯǯum veeivarčâđđmi teâđ da sâjjõs di tõin tuejjuum tuʹlǩǩummuž da analyys;

7) arkiivâʹsttemeʹtǩǩõs veeivarčâđđmin, koid tååimtet Geologia tuʹtǩǩeemkõõskõõzz tuõʹllʼjem väʹlddkååddlaž veeivarčââʹđarkiiʹve;

8) regsmâʹttemteeʹsti da jeeʹres očndõõttâm ââʹnnemââʹntemvuõđ seʹlvvtem diõtt čõõđtum tuʹtǩǩummši kõskksaž puäđõõzz;

9) jerruum õʹhtteǩeässmõš malmmooccâmkoolain.

Tuʹtǩǩeemtuâjjčiõʹlǧǧõõzz da tõõzz õhttneei teâttaunstõõzz âlgg tååimted liâđǥlaž teâttõssân. Teâttõs âlgg ââʹnned seʹst tuʹtǩǩeemtuâjjčiõʹlǧǧõõzz lââʹssen tuʹtǩǩeemtuâjjčiõʹlǧǧõõzzâst peäggtum geolooglaž, geofysikaalʼlaž da geokemiallaš tuʹtǩǩeemaunstõõzz di norrum päiʹǩǩteâttaunstõõzz da veeivarčâđđmi reäiʹǧǧrapoortid da -analyysid da jeeʹres tuʹtǩǩeemaunstõõzz.

Tuʹtǩǩeemtuâjjčiõʹlǧǧõs âlgg käʹtted malmmooccâmvuuʹd obbnes ââʹneeʹl seʹst malmmooccâmvuuʹd oouʹdab tuʹtǩǩeem-maaʹttid, jõs tõid jeät leäkku raportâsttam.

2 lååkk

Kåʹlltåiddmõš

7 §

Kåʹlltåiddamvuuʹd jânnamtuâjain iʹlmmtummuš

Kuåivâslääʹjj 27 §:st jurddum kåʹlltåiddamvuuʹd jânnamtuâjaid kuõskki iʹlmmtõõzz âlgg tuejjeed mââimõsân määnpââʹj ouddâl jânnamtuâjaid älggmõõžž.

Iʹlmmtõõzzâst âʹlǧǧe pueʹtted õlmmsa:

1) tuâjain vaʹstteei oummu nõmm di õhttvuõtt-teâđ;

2) ärvvtõllum jânnamtuâjai altteemääiʹjpodd da peštt;

3) tääʹrǩab čiõlǥtõs tõʹst, mâid jânnamtuâjaid tuejjeet di mâid tuâjjmõõntõõllmõõžžid da mašinaid ââʹnet;

4) ärvvtõõllmõš tååimai meäʹrest;

5) vuuʹdest reâuggai oummui lååkkmieʹrr;

6) ärvvtõõllmõš jânnamtuâjai vaaiktõõzzin pirrõʹsse;

7) taarb mieʹldd čiõlǥtõs jeeʹres aaʹššin, koin vuäitt leeʹd miârktõs.

Iʹlmmtõʹsse âlgg õhtteed kaart, koozz lij mieʹrǩǩuum vuʹvdd, koʹst jânnamtuâjaid puäʹđet tuejjeed.

8 §

Kåʹlltåiddamvuuʹd roggâmpaaʒʒtõõzz paaʒʒtõshuâllplaan

Kåʹlltåiddamvuuʹd kuõskki kuåivâslääʹjj 25 § meâldlaž roggâmpaaʒʒtõõzz paaʒʒtõshuâllplaaʹne suåvldet, mâid tän asetõõzz 3 §:st šiõtteet.

9 §

Kåʹlltåiddai juõʹǩǩ eeʹjj uʹvddem čiõlǥtõs

Kuåivâslääʹjj 28 §:st jurddum kåʹlltåiddai juõʹǩǩekksaž čiõlǥtõs âlgg ââʹnned seʹst:

1) ruõkkum kååʹll meäʹr grammân;

2) ǩiõttʼtõllum pååđmäädd meäʹr ǩiddkuuđõkmettren;

3) õnnum tuʹtǩǩeem- da tuâjjmõõntõõllmõõžžid;

4) kåʹlltåiddamvuuʹdest reâuggai oummui meäʹr ooumažtuâjjpeiʹvven;

5) reâuggamääiʹj kåʹlltåiddamvuuʹdest;

6) tuejjuum kueʹstlmâʹsttem- da paaʒʒtõshuâlltååimaid.

Čiõlǥtõõzz âlgg tååimted kuåivâsveʹrǧǧnekka pueʹtti kaʹlndareeʹjj pâʹsslašttâm-mannu loʹppe mõõneeʹst.

10 §

Kåʹlltåiddmõõžž kuõskki juõʹǩǩ ekksaž aalmja riâššum äävnoorõõttmõš

Kuåivâsveʹrǧǧneǩ âlgg iʹlmmted kuåivâslääʹjj 28 § 2 momeeʹnt meâldlaž aalmja riâššum äävnoorõõttmõõžžâst Meäʹcchalltõʹsse da jeeʹres vuõiggâdvuõđ vaaldšeeʹjid. Noorõõttmõõžžâst âlgg lââʹssen iʹlmmted vuuʹd kooʹddid da jeeʹres ääʹšš peäʹlnn miârkteei veʹrǧǧniiʹǩǩid, säʹmmlai dommvuuʹdest Sääʹmtegga, sääʹmvuuʹdest Saaʹmi siidsåbbra di ääʹššvuäzzlaž paalǥâskooʹddid di kuåivâsveʹrǧǧneeʹǩǩ neʹttseeidain. Iʹlmmtõõzz âlgg tuejjeed mââimõsân kueʹhtt neäʹttel ouddâl noorõõttmõõžž ǩeerjlânji.

Noorõõttmõõžž vueiʹtet riâššâd neʹttnoorõõttmõššân.

Aalmja riâššum äävnoorõõttmõš âlgg kääzzkâʹstted vuuʹd aassji, kooʹddi da jeeʹres veʹrǧǧniiʹǩǩi, meerlažorganisaatioi di säʹmmlai dommvuuʹdest Sääʹmteeʹǧǧ, sääʹmvuuʹdest Saaʹmi siidsåbbar di ääʹššvuäzzlaž paalǥâskooʹddi teâtt-taarbid.

11 §

Kåʹlltåiddamvuuʹd teevvmõš, čiistmõš da kueʹstlmâʹsttem

Kåʹlltåiddamvuuʹd teevvam, čiistâm da kueʹstlmâʹsttem diõtt kuåivâslääʹjj 29 §:st jurddum naaʹlin kåʹlltåiddamtoiʹmmjummuž harjjteei âlgg ââʹnned huõl:

1) mašinai da aparaatti di jeeʹres voudda kuulǩani pååđmateriaal jaukkummšest vuuʹdest;

2) čuõkkui da jååʹttemǩeäinai, kook päʹcce taarbteʹmmen, oouʹdabnalla sättmõõžžâst;

3) määdd âʹlnn leʹddi põõrti da rajlmi, koid puʹrǧǧeet, jaukkummšest vuuʹdest da vueʹlnn åårrai mäddvuâđ oouʹdabnalla sättmõõžžâst da čiistmõõžžâst di kueʹstlmâʹsttmest;

4) čaaʹʒʒivaaldšemrajjsi puʹrǧǧummšest di čaaʹʒʒiǩiõttʼtõõllâmaauʹdi mäddseʹrddemtuâjain, oouʹdabnalla sättmõõžžâst, čiistmõõžžâst da kueʹstlmâʹsttmest;

5) kuäivvamkooʹvi da jeeʹres kuäivvamtuâj seuʹrrjõssân mottjam mäddooʹle teâuddmõõžžâst, oouʹdabnalla sättmõõžžâst da kueʹstlmâʹsttmest; di

6) jeeʹres tååimain, kook lie vieʹltʼteeʹm vuuʹd teevvam da čiistâm diõtt di tõn oouʹdabnalla säʹttem diõtt nuʹtt luâttmeâldlaž da kueʹstelm peäʹlnn tååđteei vuâkka ko vueiʹtlvaž.

12 §

Kåʹlltåiddai iʹlmmtõs mâʹŋŋtååimai ǩiõrǥtummšest

Kuåivâslääʹjj 29 §:st jurddum mâʹŋŋtååimaid kuõskki iʹlmmtõs âlgg ââʹnned seʹst teâđ mâʹŋŋtååimai puuttâmpeeiʹvest di kovvõõzz čõõđtum mâʹŋŋtååimain.

3 lååkk

Kuåivâstoiʹmmjummuš

13 §

Juõʹǩǩ ekksaž čiõlǥtõs kuåivvâz toiʹmmjummšest

Kuåivâslååʹv vaaldšeei âlgg kuåivâslääʹjj 18 § 2 momeeʹnt meâldlaž čiõlǥtõõzzâst iʹlmmted:

1) roggum maalm da čårrǩieʹđj meäʹr tonnân;

2) kuåivvsest ǩiõttʼtõllum oolâžmäädd meäʹr tonnân;

3) kuåivvsest puuʹtʼtum regstõõǥǥ leʹbe vaʹstteei kõskkouddaz meäʹr tonnân;

4) kuåivvsest reâuggai oummui meäʹr ooumažtuâjjmäänpââʹjjen;

5) jeärtõõllmõõžž kuåivâslääʹjj 17 § 1 momeeʹnt 2 pääiʹǩest jurddum kuåivâstoiʹmmjummuž čårrouddsin; di

6) jeeʹres lååʹppveʹrǧǧneeʹǩǩ oudldem vuåppmõõžž peäʹlnn taarblaž teâđaid.

14 §

Kuåivâslååʹv vaaldšeei aalmja riâššâm äävnoorõõttmõš

Lååʹppvaaldšeei âlgg iʹlmmted kuåivâslääʹjj 18 § 3 momeeʹnt meâldlaž aalmja riâššum äävnoorõõttmõõžžâst kuåivâsvuuʹd ǩiiddâlm da räʹjjlažǩiiddâlm vuäʹmsteeʹjid da tõid jeeʹres oummuid da õutstõõzzid, ǩeäi ouddõõzz, vuõiggâdvuõđ leʹbe õõlǥtemvuõđ kuåivâstoiʹmmjummuš sätt kuõskkâd. Noorõõttmõõžžâst âlgg lââʹssen iʹlmmted kuåivâsvuuʹd kooʹddid da jeeʹres ääʹšš peäʹlnn miârkteei veʹrǧǧniiʹǩǩid, säʹmmlai dommvuuʹdest Sääʹmtegga, sääʹmvuuʹdest Saaʹmi siidsåbbra di puäʒʒhåiddamvuuʹdest ääʹššvuäzzlaž paalǥâskooʹddid di lååʹppvaaldšeei neʹttseeidain. Iʹlmmtõõzz âlgg tuejjeed kueʹhtt neäʹttel ouddâl noorõõttmõõžž ǩeerjlânji.

Noorõõttmõõžž vueiʹtet riâššâd še neʹttnoorõõttmõššân.

Aalmja riâššum äävnoorõõttmõš âlgg kääzzkâʹstted vuuʹd aassji, Meäʹcchalltõõzz, vuuʹd kooʹddi, jeeʹres veʹrǧǧniiʹǩǩi, meerlažorganisaatioi di säʹmmlai dommvuuʹdest Sääʹmteeʹǧǧ, sääʹmvuuʹdest Saaʹmi siidsåbbar di puäʒʒhåiddamvuuʹdest ääʹššvuäzzlaž paalǥâskooʹddi teâtt-taarbid.

15 §

Mâʹŋŋtååim kuåivâsvuuʹd da kuåivvâz veäʹǩǩvuuʹd säʹttem diõtt takai staanvuõđ oudldem vuâkka

Kuåivâsvuuʹd da kuåivvâz veäʹǩǩvuuʹd säʹttem diõtt takai staanvuõđ oudldem vuâkka kuåivâslääʹjj 143 §:st jurddum naaʹlin kuåivâstoiʹmmjummuž harjjteei âlgg ââʹnned huõl:

1) mâʹŋŋhåiddmääʹtt staanvuõđ peäʹlnn äukkas rajjsi seeiltummšest vuuʹdest;

2) takai staanvuõđ oudldem jânnampuârõõllmõõžži da mašinatuâjai tuejjummšest;

3) kuåivâsvuuʹd da kuåivvâz veäʹǩǩvuuʹd regsmâʹttemvuõddâsvuuʹdi, paaʒʒtõsaauʹdi da liiuǥâsjårrõʹsse õhttneei aauʹdi äiddmõõžžâst, jõs tõn taarbšet vuuʹdi staanvuõđ ainsmâʹttem diõtt;

4) voudda kuâđđjeei põõrti da rajlmi vieʹltʼteʹmes staanvuõđâst;

5) veeivar-rieiʹji suejjpooʹcci di metaallʼlaž mäddpooʹcci staanvuõđâst; di

6) kemikaali da paacctemaunnsi jaukkummšest vuuʹdest.

Tõn lââʹssen mâid 1 momeeʹntest šiõtteet, âlgg kuåivâstoiʹmmjummuž harjjteei ââʹnned huõl äävroggõõzzâst:

1) roggõõzz seeiʹni vieʹltʼtummšest staani meädda piâssmõõžž vueiʹtlvâʹsttem diõtt, jõs kuåivvâz uuʹdet teâuddjed čaaʹʒʒin, ko kuåivâstoiʹmmjummuš poott; da

2) tõin takai staanvuõđ oudldem äiddam- da jeeʹres tååimain, kooivuiʹm cõõggât roggõʹsse õhttneei rõvvâmvaar da jeeʹres äävroggõõzz jiõččvuõđin šõddi vaarid.

Tõn lââʹssen mâid 1 momeeʹntest šiõtteet, âlgg kuåivâstoiʹmmjummuž harjjteei ââʹnned huõl mäddvuâlaž roggõõzzâst:

1) piâssâm cõggmõõžž mäddvuâlaž kuåivvsa di määdd ool vuällai kuuʹrči da äimmvaajtemkanaali tõppmõõžžâst; da

2) leezztem- da luäđtemvaarlaž vuuʹdi vuâmmšummšest da äiddmõõžžâst di tõi mieʹrǩǩummšest meäcca vaartemkõõlbivuiʹm.

Tõn lââʹssen, mâid paragraaff 1–3 momeeʹntin šiõtteet, âlgg kuåivâstoiʹmmjummuž harjjteei ââʹnned huõl jeeʹres takai staanvuõđ oudldem tååimain vuuʹdest.

16 §

Mâʹŋŋtååim kuåivâsvuuʹd da kuåivvâz veäʹǩǩvuuʹd teevvam, čiistâm da kueʹstlmâʹsttem diõtt

Kuåivâsvuuʹd da kuåivvâz veäʹǩǩvuuʹd teevvam, čiistâm da kueʹstlmâʹsttem diõtt kuåivâslääʹjj 143 §:st jurddum naaʹlin kuåivâstoiʹmmjummuž harjjteei âlgg ââʹnned huõl:

1) mašinai da aparaatti di jeeʹres voudda kuulǩani pååđmateriaal jaukkummšest vuuʹdest;

2) čuõkkui, kook päʹcce taarbteʹmmen, puʹrǧǧummšest;

3) määdd âʹlnn leʹddi põõrti da rajlmi, koid puʹrǧǧeet, vueʹlnn åårrai mäddvuâđ di puʹrǧǧuum puäʹlddemkolggsi jueʹǩǩemsõõʹji da ruõkkâm- da huâllamvuuʹdi mäddvuuʹdi teevvmõõžžâst, čiistmõõžžâst di kueʹstlmâʹsttmest;

4) čaaʹʒʒivaaldšemrajjsi puʹrǧǧummšest di čaaʹʒʒiǩiõttʼtõõllâmaauʹdi mäddseʹrddemtuâjain, čiistmõõžžâst da kueʹstlmâʹsttmest; di

5) liâdggliinji, kook päʹcce taarbteʹmmen, puʹrǧǧummšest.

Tõn lââʹssen, mâid paragraaff 1 momeeʹntest šiõtteet, âlgg kuåivâstoiʹmmjummuž harjjteei ââʹnned huõl jeeʹres vieʹltʼteʹmes teevvam-, čiistâm- da kueʹstlmâʹsttemtååimain.

4 lååkk

Lååʹppmõõntõõllmõõžž

17 §

Malmmooccâmlååʹppooccmõš

Tõn lââʹssen, mâid kuåivâslääʹjj 34 §:st šiõtteet, malmmooccâmlååʹppooccmõõžžâst leʹbe tõn meâlddõõzzin âlgg puʹhtted ouʹdde:

1) oocci nõõm, õhttvuõtt-teâđaid da dommpääiʹǩ;

2) õhttvuõttoummu da lââʹssteâđai uʹvddi Lääʹddjânnmest, sââʹj õhttõõzzâst da õhttvuõtt-teâđaid;

3) naʹddjemnallšem čiõlǥtõõzz oocci äʹšštobddmõõžžâst, teeknlaž spraavâmpâstlvažvuõđâst da tällõõzzlaž pâstlvažvuõđâst harjjted occum låppa vuâđđõõvvi toiʹmmjummuž;

4) čiõlǥtõõzz oocci ââʹnnmest leʹddi tuâjjlažkååʹdd ämmtallaš ââʹntemvuõđâst;

5) malmmooccâmvuuʹd jânnamtiõđlaž sâjjõõzz ââʹneeʹl seʹst ǩiiddâlm leʹbe jeeʹres rekisterõhttõõǥǥi nõõm da ǩiiddâlmtiõtt;

6) malmmooccâmvuuʹd obbšorrõõzz da juõʹǩǩ ǩiiddâlm leʹbe jeeʹres rekisterõhttõõǥǥi vueʹzzeld vuʹvddšorradvuõđ uuʹccmõsân 0,1 hehtaar tääʹrǩesvuõđin;

7) plaan taarblaž tuʹtǩǩummši meäʹrest, kvaliteeʹttest da äiʹǧǧtaaulâst;

8) tuʹtǩǩeemplaan teâuddjummša õhttneei teâđaid suõjjlummuž peäʹlnn miârkteei luâtt- da kulttuuräärvain malmmooccâmvuuʹdest;

9) ǩiiddâlmteâttriâžldõõǥǥâst leʹddi teâđaid malmmooccâmvuuʹd ǩiiddâlm vuäʹmsteeʹjin da tõi jeeʹres oummui leʹbe õutstõõzzi nõõmin da addrõõzzin, kooi ouddõõzz, vuõiggâdvuõđ leʹbe õõlǥtemvuõđ malmmooccâmlååʹv miõttmõš sätt kuõskkâd;

10) oocci eʹtǩǩõõzz malmmooccâmvuuʹd nõmmân;

11) jeeʹres lååʹppveʹrǧǧneeʹǩǩ oudldem ääʹššmeâldlaž tuʹmmstõõǥǥ tuʹmmjummuž vääras tarbbsallaš teâđaid.

18 §

Oocci čiõlǥtõs malmmooccâmlååʹppooccmõõžž meâldlaž toiʹmmjummuž vaaiktõõzzin vuuʹd sääʹmkulttuuʹre

Jõs malmmooccâmlååʹppooccmõõžž vueʹlnn åårrai vuʹvdd lij säʹmmlai dommvuuʹdest, leʹbe jõs haʹŋǩǩõs lij säʹmmlai dommvuuʹd åålǥpeäʹlnn, leâša ooccmõõžž meâldlaž toiʹmmjummšest lij jõnn miârktõs säʹmmlai vuõiggâdvuõđi peäʹlnn alggmeeran, âlgg tuejjeed pååđ- kuåivâslääʹjj 34 § 4 momeeʹnt meâldlaž čiõlǥtõõzz, kååʹtt âânn seʹst kuåivâslääʹjj 34 § 4 momeeʹnt 3 pääiʹǩ juʹrddem teâđaid vuuʹd ââʹnnmest da miârktõõzzâst vuuʹd sääʹmkulttuuʹre kuulli puäʒʒhoiddu, mieʹcstummša, kueʹllšeellmõʹšše, noorummša leʹbe sääʹmǩiõtt-tuõjju da vuâđđtõllum ärvvtõõllmõõžž ooccmõõžž meâldlaž toiʹmmjummuž vaaiktõõzzin ooudpeäʹlnn peäggtum sääʹmkulttuur vueʹss-suõʹrjid õhttu, di õõutâst kuåivâslääʹjj 34 § 4 momeeʹnt 2 pääiʹǩest jurddum vuuʹd jeeʹres vaʹstteei looʹvi- di vuuʹd jeeʹres ââʹnnemhaaʹmivuiʹm. Ärvvtõõllmõõžžâst âlgg puʹhtted ouʹdde, mõõzz da koʹst haʹŋǩǩuum teâđaid oocci ärvvtõõllmõš vuâđđââvv. Čiõlǥtõs âlgg ââʹnned seʹst kuåivâslääʹjj 34 § 3 momeeʹnt 5 pääiʹǩest jurddum vuâđđtõllum ärvvtõõllmõõžž tõʹst, vueiʹtet-a kõõččmõõžžâst åårrai vuuʹdest lååʹv miõttmõõžžâst huõlǩani õinn tuõʹllʼjed da oouʹdeed sääʹmkulttuur di harjjted säʹmmlai äʹrbbvuõđlaž jieʹllemvuõʹjjid.

Ooudpeäʹlnn 1 momeeʹnt juʹrddem ärvvtõõllmõõžžâst âlgg väʹldded lokku:

1) ooudpeäʹlnn 17 § 1 momeeʹnt vueʹllpääiʹǩin 3–8 jurddum teâđaid;

2) vuuʹdest da vuõiʹǧǧest tõn ââlda leʹddi puõccui palggâmvuuʹdid da jååʹttemǩeäinaid di jeeʹres puäʒʒhååid rajjsid da puäʒʒhoiddu muđoi tääʹrǩes vuuʹdid;

3) voudda da vuõiʹǧǧest tõn õõldâsvuõʹtte ohjjõõvvi maatkčummuž da meäʹcctääl di jeeʹres teâđast leʹddi vuuʹd kueʹrmteei vuuʹd ââʹnnemnaaʹlid; di

4) vueiʹttemvuõđ da kuånstid hääitai jaukkummša leʹbe tõi ǩieʹppummša.

19 §

Malmmooccâmlååʹppooccmõõžž meâlddõõzz

Tõn lââʹssen, mâid kuåivâslääʹjj 34 §:st šiõtteet, malmmooccâmlååʹppooccmõʹšše âlgg õhtteed:

1) aalmilaž tääʹzz kaart, kååʹtt čuäʹjat ooccmõõžž vueʹlnn åårrai vuuʹd sâjjõõzz;

2) kuåivâsveʹrǧǧneeʹǩǩ raukkmõõžž vuâđald väʹlddkååddlaž koordinattân da mieʹrrmeâldlaž mettkääʹvest leʹddi mäddkartt- leʹbe äimmsnimldõkvuâđ, koozz lie lââʹzztum certldõkpirstõssân ääiʹjtässʼsaž ǩiiddâlmjuâkk, põõrt di occum låppa vaaikteei malmmooccâm cõgldõõzz di taarbla nõõm;

3) teâttõõzz, kååʹtt âânn seʹst väʹlddkååddlaž koordinattân malmmooccâmvuuʹd raajid, malmmooccâmvuuʹd da tõõzz vuõiʹǧǧest rajjõõvvi vuuʹd ǩiiddâlmjuâǥǥ di malmmooccâm cõgldõõzzid;

4) oocci veʹrǧǧtuõđštõõzz leʹbe kaupprekistervälddõõǥǥ;

5) taarb mieʹldd ooudpeäʹlnn 18 §:st jurddum čiõlǥtõõzz; di

6) jeeʹres lååʹppveʹrǧǧneeʹǩǩ oudldem ääʹššmeâldlaž tuʹmmstõõǥǥ tuʹmmjummuž vääras tarbbsallaš meâlddõõzzid.

20 §

Vaʹrrjemiʹlmmtõs

Tõn lââʹssen, mâid kuåivâslääʹjj 44 §:st šiõtteet, vaʹrrjemiʹlmmtõõzzâst âlgg puʹhtted ouʹdde:

1) vaʹrrjeei nõõm, õhttvuõtt-teâđaid da dommpääiʹǩ;

2) õhttvuõttoummu da lââʹssteâđai uʹvddi Lääʹddjânnmest, nõõm, sââʹj õhttõõzzâst da õhttvuõtt-teâđaid;

3) mâid kuåivâsmineraalid vaʹrrjeei aaibaš, što vaʹrrjemvuuʹdest lie, da mõõzz teâtt vuâđđââvv;

4) vaʹrrjemvuuʹd vuʹvddšorradvuõđ di kååʹdd, koon vuuʹdest vaʹrrjemvuʹvdd lij;

5) vaʹrrjemtuʹmmstõõǥǥ viõǥǥâståårrâmääiʹj vuâđđtõõllmõõžžeesvuiʹm. Jõs vaʹrrjeei ååcc kuuʹǩǩab viõǥǥâståårrâmääiʹj ko 12 mp, tõõzz âlgg puʹhtted ouʹdde jeäʹrab määin.

6) vaʹrrjeei eʹtǩǩõõzz vaʹrrjemvuuʹd nõmmân;

7) teâđtemplaan; di

8) jeeʹres lååʹppveʹrǧǧneeʹǩǩ oudldem ääʹššmeâldlaž tuʹmmstõõǥǥ tuʹmmjummuž vääras taarblaž teâđaid.

21 §

Vaʹrrjemiʹlmmtõõzz meâlddõõzz

Tõn lââʹssen, mâid kuåivâslääʹjj 44 §:st šiõtteet, vaʹrrjemiʹlmmtõʹsse âlgg õhtteed:

1) aalmilaž tääʹzz kaart vaʹrrjemvuuʹd sâjjõõzzâst da vaʹrrjemvuuʹd kaart, koʹst lie čiõlggsânji mieʹrǩǩuum vaʹrrjemvuuʹd raaj;

2) teâttõõzz, kååʹtt âânn seʹst väʹlddkååddlaž koordinattân vaʹrrjemvuuʹd raajid;

3) oocci veʹrǧǧtuõđštõõzz leʹbe kaupprekistervälddõõǥǥ; di

4) jeeʹres lååʹppveʹrǧǧneeʹǩǩ oudldem ääʹššmeâldlaž tuʹmmstõõǥǥ tuʹmmjummuž vääras tarbbsallaš meâlddõõzzid.

22 §

Kuåivâslååʹppooccmõš

Tõn lââʹssen, mâid kuåivâslääʹjj 34 §:st šiõtteet, kuåivâslååʹppooccmõõžžâst leʹbe tõn meâlddõõzzin âlgg puʹhtted ouʹdde:

1) oocci nõõm, õhttvuõtt-teâđaid da dommpääiʹǩ;

2) õhttvuõttoummu da lââʹssteâđai uʹvddi Lääʹddjânnmest, nõõm, sââʹj õhttõõzzâst da õhttvuõtt-teâđaid;

3) kuåivâsvuuʹd da kuåivvâz veäʹǩǩvuuʹd jânnamtiõđlaž sâjjõõzz ââʹneeʹl seʹst ǩidlmi da jeeʹres rekisterõhttõõǥǥi nõõmid da ǩiiddâlmtiõtt;

4) kuåivâsvuuʹd da kuåivvâz veäʹǩǩvuuʹd obbšorrõõzz di juõʹǩǩ ǩiiddâlm vueʹzzeld vuʹvddšorradvuõđ uuʹccmõsân 0,1 hehtaar tääʹrǩesvuõđin;

5) kuåivâsvuuʹd da kuåivvâz veäʹǩǩvuuʹd meäʹrtõõvvmõʹšše vaaikteei kõskksaž aaʹššid;

6) čiõlǥtõõzz vuuʹd malmmooccâm kuõskki tuʹtǩǩummšin da tõi puäđõõzzin, kook čuäʹjte, što vuuʹdest lie kuåivâsmineraal nuʹtt jiânnai da nåkam hääʹmest, što očndõõttâm äuʹǩǩummuš lij viggâmnalla da tällõõzzlânji kaʹnnteei;

7) čiõlǥtõõzz kuåivâshaʹŋǩǩõõzz tällõõzzlaž oudldõõzzin (teäggtemplaan);

8) čiõlǥtõõzz oocci organisaatiost da silttummšest;

9) ǩiiddâlmteâttriâžldõõǥǥâst leʹddi teâđaid kuåivâsvuuʹd da kuåivvâz veäʹǩǩvuuʹd ǩiiddâlm da räʹjjlažǩidlmi vuäʹmsteeʹjin da tõi jeeʹres oummui leʹbe õutstõõzzi nõõmin, da addrõõzzin da teâđast leʹddi neʹttpååʹštaddrõõzzin, ǩeäi ouddõõzz, vuõiggâdvuõđ leʹbe õõlǥtemvuõđ kuåivâslååʹv miõttmõš sätt kuõskkâd;

10) čiõlǥtõõzz kuåivâstoiʹmmjummuž teeknlaž vuâđđčåuddmõõžžin;

a) roggâmnääʹl da jeeʹres kuåivâstoiʹmmjummuž vuâđđčåuddmõõžžid;

b) roggõõzzi vuâđđeei meäʹr plaaneem- da plaaneemvuâđaid di rââstčuõppâmkoovid;

c) čuõkkui, njeäʹšščääʹccpooʹcci da liâdggliinji sâjjdâttmõõžž da kuåivâstoiʹmmjummuž taarbšem čaaʹʒʒi âânnmõõžž plaan;

d) jeeʹres taarblaž aaʹššid;

11) čiõlǥtõõzz tååimain, kooivuiʹm ainsmââʹttet, što kuåivâstoiʹmmjummšest jeät harjjtuku snäätnas kuåivâsmineraali tuʹrǧǧummuž jeät-ǥa kuåivvâz vueiʹtlvaž pueʹtti ââʹnnem da roggâmtuâj vaaruku leʹbe vaigsmõttu;

12) vuâđđtõllum čiõlǥtõõzz kuåivâstoiʹmmjummuž ärvvtõllum vaaiktõõzzin aalmilaž da privatt ouddõõzzid;

13) tääʹrǩes čiõlǥtõõzz tååimain, kooivuiʹm kuåivâstoiʹmmjummuž hääitlaž vaaiktõõzzid lij mieʹrren jaukkeed leʹbe kooivuiʹm tõid lij mieʹrr ǩieʹppeed;

14) čiõlǥtõõzz, mäʹhtt luâđ määŋghämmsažvuõtt lij valddum lokku haʹŋǩǩõõzz plaanummšest;

15) čiõlǥtõõzz plaanuum kuåivâstoiʹmmjummuž pirrõsvaaiktõõzzin pirrõsvaaiktõõzzi ärvvtõõllâm-mõõntõõllmest uvddum lääʹjj (468/1994) 25 §:st jurddum veeidasvuõđâst teʹl, ko haʹŋǩǩõʹsse jeät suåvlduku pirrõsvaaiktõõzzi ärvvtõõllâm-mõõntõõllmest uvddum peäggtum lääʹjj meâldlaž ärvvtõõllâm-mõõntõõllâm;

16) vuâđđeei plaan kuåivvâz pooddi meâldlaž ǩidd piijjmõõžžâst;

17) tääʹrǩes čiõlǥtõõzz kuåivâstoiʹmmjummuž loopptummuž oudldem tååimain da tõi vooudlaž vuälladvuõđâst;

18) čiõlǥtõõzz põõrtid da rajlmid kuõskki tååimain, ko kuåivâstoiʹmmjummuš poott;

19) čiõlǥtõõzz mâʹŋŋhåiddtååimai täävtõõzzin da tõi vueiʹvvääššlaž siiskõõzz;

20) čiõlǥtõõzz vuuʹd pueʹtti ââʹnnemvuäittmõõžžin;

21) ärvvtõõllmõõžž loopptemtååimai äiʹǧǧtaaulâst da koolain;

22) kuåivâstoiʹmmjummuž plaanuum altteemääiʹjpoodd;

23) oocci eʹtǩǩõõzz kuåivâsvuuʹd nõmmân;

24) teâđtemplaan; di

25) jeeʹres lååʹppveʹrǧǧneeʹǩǩ oudldem ääʹššmeâldlaž tuʹmmstõõǥǥ tuʹmmjummuž vääras taarblaž teâđaid.

23 §

Oocci čiõlǥtõs kuåivâslååʹppooccmõõžž meâldlaž toiʹmmjummuž vaaiktõõzzin vuuʹd sääʹmkulttuuʹre

Jõs kuåivâslååʹppooccmõõžž vueʹlnn åårrai vuʹvdd lij säʹmmlai dommvuuʹdest, leʹbe jõs haʹŋǩǩõs lij säʹmmlai dommvuuʹd åålǥpeäʹlnn, leâša ooccmõõžž meâldlaž toiʹmmjummšest lij jõnn miârktõs säʹmmlai vuõiggâdvuõđi peäʹlnn alggmeeran, âlgg tuejjeed pååđ- kuåivâslääʹjj 34 § 4 momeeʹnt meâldlaž čiõlǥtõõzz, kååʹtt âânn seʹst kuåivâslääʹjj 34 § 4 momeeʹnt 3 pääiʹǩ juʹrddem teâđaid vuuʹd ââʹnnmest da miârktõõzzâst vuuʹd sääʹmkulttuuʹre kuulli puäʒʒhoiddu, mieʹcstummša, kueʹllšeellmõʹšše, noorummša leʹbe sääʹmǩiõtt-tuõjju da vuâđđtõllum ärvvtõõllmõõžž ooccmõõžž meâldlaž toiʹmmjummuž vaaiktõõzzin ooudpeäʹlnn peäggtum sääʹmkulttuur vueʹss-suõʹrjid õhttu, di õõutâst kuåivâslääʹjj 34 § 4 momeeʹnt 2 pääiʹǩest jurddum vuuʹd jeeʹres vaʹstteei looʹvi- di vuuʹd jeeʹres ââʹnnemhaaʹmivuiʹm. Ärvvtõõllmõõžžâst âlgg puʹhtted ouʹdde, mõõzz da koʹst haʹŋǩǩuum teâđaid oocci ärvvtõõllmõš vuâđđââvv. Čiõlǥtõs âlgg ââʹnned seʹst kuåivâslääʹjj 34 § 3 momeeʹnt 5 pääiʹǩest jurddum vuâđđtõllum ärvvtõõllmõõžž tõʹst, vueiʹtet-a kõõččmõõžžâst åårrai vuuʹdest lååʹv miõttmõõžžâst huõlǩani õinn tuõʹllʼjed da oouʹdeed sääʹmkulttuur di harjjted säʹmmlai äʹrbbvuõđlaž jieʹllemvuõʹjjid.

1 momeeʹnt juʹrddem ärvvtõõllmõõžžâst âlgg väʹldded lokku:

1) ooudpeäʹlnn 20 § 1 momeeʹnt vueʹllpääiʹǩin 10 di 12–20 jurddum teâđaid;

2) vuuʹdest da vuõiʹǧǧest tõn ââlda leʹddi puõccui palggâmvuuʹdid da jååʹttemǩeäinaid di jeeʹres puäʒʒhååid rajjsid da puäʒʒhoiddu muđoi tääʹrǩes vuuʹdid;

3) voudda da vuõiʹǧǧest tõn õõldâsvuõʹtte ohjjõõvvi maatkčummuž da meäʹcctääl di jeeʹres teâđast leʹddi vuuʹd kueʹrmteei vuuʹd ââʹnnemnaaʹlid; di

4) vueiʹttemvuõđ da kuånstid hääitai jaukkummša leʹbe tõi ǩieʹppummša.

24 §

Kuåivâslååʹppooccmõõžž meâlddõõzz

Tõn lââʹssen, mâid kuåivâslääʹjj 34 §:st šiõtteet, kuåivâslååʹppooccmõʹšše âlgg õhtteed:

1) aalmilaž tääʹzz kaart, kååʹtt čuäʹjat ooccmõõžž vueʹlnn åårrai vuuʹd sâjjõõzz da tõn kõskkvuõđ jeeʹres vuuʹdi ââʹnnma nuʹtt ko kuåivâslääʹjj 47 § 4 momeeʹntest oudldet;

2) taarb mieʹldd väʹlddkååddlaž koordinattân da mieʹrrmeâldlaž mettkääʹvest leʹddi mäddkartt- leʹbe äimmsnimldõkvuâđ, koozz lie lââʹzztum certldõkpirstõssân ääiʹjtässʼsaž ǩiiddâlmjuâkk, põõrt di occum låppa vaaikteei kuåivâslååʹv cõgldõõzz di taarbla nõõm;

3) teâttõõzz, kååʹtt âânn seʹst väʹlddkååddlaž koordinattân kuåivâsvuuʹd raajid, kuåivâsvuuʹd da tõõzz vuõiʹǧǧest rajjõõvvi vuuʹd ǩiiddâlmjuâǥǥ di kuåivâslååʹv cõgldõõzzid;

4) oocci veʹrǧǧtuõđštõõzz leʹbe kaupprekistervälddõõǥǥ;

5) taarb mieʹldd ooudpeäʹlnn 23 §:st jurddum čiõlǥtõõzz; di

6) jeeʹres lååʹppveʹrǧǧneeʹǩǩ oudldem ääʹššmeâldlaž tuʹmmstõõǥǥ tuʹmmjummuž vääras taarblaž meâlddõõzzid.

25 §

Kuåivâslååʹppooccmõõžž kuõskki aalminoorõõttmõš

Kuåivâsveʹrǧǧneǩ âlgg tuõʹllʼjed påʹrddǩeeʹrj kuåivâslääʹjj 39 § 4 momeeʹntest jurddum noorõõttmõõžžâst. Påʹrddǩeeʹrj âlgg õhtteed lååʹpptuʹmmstõʹǩǩe.

Noorõõttmõõžžâst âlgg teâđted lååʹppooccmõõžžâst teâđtummuž õhttvuõđâst.

Noorõõttmõõžž vueiʹtet riâššâd ougglõsõhttvuõđin.

26 §

Lååʹpptuʹmmstõõǥǥ meâlddõskaart siiskõs

Kaartâst, koon õhtteet kuåivâslååʹv kuõskki tuʹmmstõʹǩǩe, âʹlǧǧe pueʹtted õlmmsa:

1) äävroggõõzz loopplaž roggõõzz raaj;

2) teâđast leʹddi mäddvuâlaž roggõõzzi vaaiktõsvuuʹd raaj projisõsttum mäddoolâžkaʹrtte;

3) čårrǩeäʹdǧǧ- da mäddnoorrâmvuuʹd;

4) regsmâʹttemvuõddâsääuʹd;

5) čaaʹʒʒivaaldšummuž jäʹrjstõõllmõõžž, čaaʹʒʒiǩiõttʼtõõllma da -ruõkkmõʹšše õhttneei ääuʹd;

6) muõrisuejjvuuʹd;

7) põõrti da rajlmi sâjjõs määdd âʹlnn;

8) ruõkkâmleʹttvuuʹd, ruõkkâm- da huâllamvuuʹd da paacctemaaunâsruâkksââʹj;

9) liâdggjueʹǩǩem-, saaǥǥtem-, paakkeem- da čuõvtemriâžldõõǥǥ;

10) pååssnji sâjjõs; di

11) jååʹttemčuõkku.

27 §

Kuåivâsvuʹvddlåʹnstemlååʹv kuõskki ooccmõš

Kuåivâsvuʹvddlåʹnstemlååʹv kuõskki ooccmõõžžâst âlgg puʹhtted ouʹdde 22 §:st šiõttuum teâđaid leʹbe kopio miõttum kuåivâslååʹvest.

Kuåivâshaʹŋǩǩõõzz aalmilaž taarb kaiʹbbjõõzz ärvvtõõllâm diõtt ooccmõõžžâst âlgg seʹlvvted kuåivâshaʹŋǩǩõõzz vuʹvdd- da pääiklažekonoomlaž vaaiktõõzzid, reâuǥlažvuõttvaaiktõõzzid di õhttsažkååʹdd aaunâshuõllu õhttneei aaʹššid.

28 §

Kuåivâsvuʹvddlåʹnstemlååʹv juätkkääiʹj kuõskki ooccmõš

Tõn lââʹssen, mâid kuåivâslääʹjj 71 § 2 momeeʹntest šiõtteet, kuåivâsvuʹvddlåʹnstemlååʹv viõǥǥâståårrmõõžž juätkkmõõžž kuõskki ooccmõõžžâst âlgg seʹlvvted, što oudldõõzz kuåivâslååʹv viõǥǥâståårrmõõžž juätkkmõʹšše kuåivâslääʹjj 63 § meâldlânji käunnʼje. Ooccmõõžžâst âlgg jeärtõõllâd haaʹluum juätkkääiʹj, jõs juätk jeät occu meäʹrteʹmes ääiǥas.

29 §

Kuåivâs-staanvuõttlååʹppooccmõš

Tõn lââʹssen, mâid kuåivâslääʹjj 122 §:st šiõtteet, kuåivâs-staanvuõttlååʹppooccmõõžžâst âlgg puʹhtted ouʹdde:

1) oocci nõõm, õhttvuõtt-teâđaid da dommpääiʹǩ;

2) oocci kaupprekistervälddõõǥǥ leʹbe veʹrǧǧtuõđštõõzz;

3) teâđaid tååimain, koid vueʹllhaʹŋǩǩeei veʹǩǩe čõõđ;

4) kuåivvâz raajjmõõžž plaanuum äiʹǧǧtaaul.

30 §

Kåʹlltåiddamlååʹppooccmõš

Tõn lââʹssen, mâid kuåivâslääʹjj 34 §:st šiõtteet, kåʹlltåiddamlååʹppooccmõõžžâst âlgg puʹhtted ouʹdde:

1) oocci nõõm, õhttvuõtt-teâđaid da dommpääiʹǩ;

2) occum kåʹlltåiddamvuuʹd jânnamtiõđlaž sâjjõõzz kååʹdd tääʹrǩesvuõđin;

3) kåʹlltåiddamvuuʹd vuʹvddšorradvuõđ uuʹccmõsân 0,1 hehtaar tääʹrǩesvuõđin;

4) toiʹmmjummuž kvalitetta da veeidasvuõʹtte šiõttuum čiõlǥtõõzz tõʹst, mäʹhtt luâđ määŋghämmsažvuõtt lij valddum lokku toiʹmmjummuž plaanummšest;

5) čiõlǥtõõzz tåiddamnallšem kååʹll ooccâm da ruõkkâm kuõskki tååimai meäʹrest, kvaliteeʹttest da äiʹǧǧtaaulâst;

6) vuâđđeei čiõlǥtõõzz ooudpeäʹlnn 11 §:st jurddum kåʹlltåiddmõõžž mâʹŋŋtååimain;

7) vueiʹvvääššlaž teâđaid suõjjlummuž peäʹlnn miârkteei luâtt- da kåʹlltåiddamkulttuuräärvain di čiõlǥtõõzz kåʹlltåiddmõõžž vueiʹtlvaž vaaiktõõzzin tõid da häittvaaiktõõzzi ǩieʹppummšest;

8) čiõlǥtõõzz tõʹst, mäʹhtt leät jorddam jååʹtted kåʹlltåiddamvoudda;

9) čiõlǥtõõzz kåʹlltåiddamvoudda plaanuum kõskkpoddsaž rajlmin;

10) oocci eʹtǩǩõõzz kåʹlltåiddamvuuʹd nõmmân.

Jõs kåʹlltåiddamlååʹppooccmõõžž vueʹlnn åårrai vuʹvdd lij säʹmmlai dommvuuʹdest, leʹbe jõs haʹŋǩǩõs lij säʹmmlai dommvuuʹd åålǥpeäʹlnn, leâša ooccmõõžž meâldlaž toiʹmmjummšest lij jõnn miârktõs säʹmmlai vuõiggâdvuõđi peäʹlnn alggmeeran, âlgg tuejjeed pååđ- kuåivâslääʹjj 34 § 4 momeeʹnt meâldlaž čiõlǥtõõzz, kååʹtt âânn seʹst kuåivâslääʹjj 34 § 4 momeeʹnt 3 pääiʹǩ juʹrddem teâđaid vuuʹd ââʹnnmest da miârktõõzzâst vuuʹd sääʹmkulttuuʹre kuulli puäʒʒhoiddu, mieʹcstummša, kueʹllšeellmõʹšše, noorummša leʹbe sääʹmǩiõtt-tuõjju da vuâđđtõllum ärvvtõõllmõõžž ooccmõõžž meâldlaž toiʹmmjummuž vaaiktõõzzin ooudpeäʹlnn peäggtum sääʹmkulttuur vueʹss-suõʹrjid õhttu, di õõutâst kuåivâslääʹjj 34 § 4 momeeʹnt 2 pääiʹǩest jurddum vuuʹd jeeʹres vaʹstteei looʹvi- di vuuʹd jeeʹres ââʹnnemhaaʹmivuiʹm. Ärvvtõõllmõõžžâst âlgg puʹhtted ouʹdde, mõõzz da koʹst haʹŋǩǩuum teâđaid oocci ärvvtõõllmõš vuâđđââvv. Čiõlǥtõs âlgg ââʹnned seʹst kuåivâslääʹjj 34 § 3 momeeʹnt 5 pääiʹǩest jurddum vuâđđtõllum ärvvtõõllmõõžž tõʹst, vueiʹtet-a kõõččmõõžžâst åårrai vuuʹdest lååʹv miõttmõõžžâst huõlǩani õinn tuõʹllʼjed da oouʹdeed sääʹmkulttuur di harjjted säʹmmlai äʹrbbvuõđlaž jieʹllemvuõʹjjid.

Ooudpeäʹlnn 2 momeeʹnt juʹrddem ärvvtõõllmõõžžâst âlgg väʹldded lokku:

1) ooudpeäʹlnn 1 momeeʹnt vueʹllpääiʹǩin 2–7 jurddum teâđaid;

2) vuuʹdest da vuõiʹǧǧest tõn ââlda leʹddi puõccui palggâmvuuʹdid da jååʹttemǩeäinaid di jeeʹres puäʒʒhååid rajjsid da puäʒʒhoiddu muđoi tääʹrǩes vuuʹdid;

3) voudda da vuõiʹǧǧest tõn õõldâsvuõʹtte ohjjõõvvi maatkčummuž da meäʹcctääl di jeeʹres teâđast leʹddi vuuʹd kueʹrmteei vuuʹd ââʹnnemnaaʹlid; di

4) vueiʹttemvuõđ da kuånstid hääitai jaukkummša leʹbe tõi ǩieʹppummša.

31 §

Kåʹlltåiddamlååʹppooccmõõžž meâlddõõzz

Tõn lââʹssen, mâid kuåivâslääʹjj 34 §:st šiõtteet, kåʹlltåiddamlååʹppooccmõʹšše âlgg õhtteed:

1) aalmilaž tääʹzz kaart, kååʹtt čuäʹjat ooccmõõžž vueʹlnn åårrai vuuʹd sâjjõõzz;

2) teâttõõzz, kååʹtt âânn seʹst väʹlddkååddlaž koordinattân kåʹlltåiddamvuuʹdi raajid da kåʹlltåiddmõõžž cõgldõõzzid; di

3) oocci veʹrǧǧtuõđštõõzz leʹbe kaupprekistervälddõõǥǥ.

32 §

Õhttsaž vuuʹdid kuõskki ooccmõõžž

Jõs kuåivâslääʹjj 34 § meâldlaž ooccmõš kuâskk õhttsažvuʹvddlääʹjjest (758/1989) jurddum õhttsaž vuuʹd leʹbe õhttsažmeäʹcclääʹjjest (109/2003) jurddum õhttsažmieʹcc, ooccmõʹšše âlgg õhtteed nåkam čiõlǥtõõzz, koon taarbšet teâttanouddmõõžž tååimtem diõtt õhttsaž vuuʹd leʹbe õhttsažmieʹcc vueʹsspieʹllkådda.

33 §

Ooccmõšteâđai õõlmâsvuõtt

Lååʹv oocci âlgg iʹlmmted lååʹppooccmõõžž tååimtummuž õhttvuõđâst vuâđđtõllum fiʹttjõõzzâs tõʹst, mâin vueʹzzin lååʹppooccmõš leʹbe tõn meâlddõõzz âʹnne seʹst veʹrǧǧniiʹǩǩi toiʹmmjummuž õõlmâsvuõđâst uvddum lääʹjj (621/1999) leʹbe jeeʹres lääʹjjšiõttummuž mieʹldd teâđaid, koid ââʹnet peittast.

Oocci âlgg vuäittmõõžži mieʹldd tååimted ooccmõõžž õhttvuõđâst takailuânddsaž õʹhtteǩeässmõõžž 1 momeeʹntest jurddum ooccmõõžž teâđain, koid vueiʹtet puʹhtted ouʹdde aalmja.

34 §

Ciâlkâlm lååʹppooccmõõžžâst

Tõn lââʹssen, mâid kuåivâslääʹjj 37 §:st šiõtteet, lååʹppveʹrǧǧneǩ âlgg raukkâd malmmooccâmlååʹv, kuåivâslååʹv da kåʹlltåiddamlååʹv kuõskki ooccmõõžžâst ciâlkâlm:

1) Raajjvärddjemstroiʹttlest, ko ooccmõõžž meâldlaž toiʹmmjummuž lij mieʹrren harjjted raajjvuuʹdest;

2) Väʹlddouddkååʹddest, ko ooccmõõžž meâldlaž toiʹmmjummuž lij mieʹrren harjjted Lääʹddjânnam vuʹvddčaaʹʒʒin leʹbe peälštemviõǥǥi ââʹnnmest leʹddi vuuʹd õõldâsvuõđâst; di

3) Museokonttrest, ko tuâlʼjõžmošttlääʹjj (295/1963) suåvldummuž taarbšet seʹlvvted.

35 §

Lååʹppooccmõõžžâst kuultummuš

Kuåivâslääʹjj 40 §:st jurddum kuultõõzzâst âʹlǧǧe pueʹtted õlmmsa aainâs:

1) oocci nõmm;

2) kovvõs ooccmõõžž meâldlaž toiʹmmjummuž kvaliteeʹttest, peeštast da veeidasvuõđâst;

3) teâtt vuuʹdest, koʹst ooccmõõžž meâldlaž toiʹmmjummuž viiǥǥčeš čõõđ;

4) teâtt ooccmõšäʹššǩiiʹrji vueiʹnnemnalla ââʹnnmest;

5) mõõntõõllmõš mošttʼtõõzzi da vuäinlmi kueʹđđem diõtt;

6) teâtt vueiʹtlvaž õõlmâs kuullâmpooddâst.

36 §

Ooccmõš lååʹv viõǥǥâståårrmõõžž juäʹtǩǩem diõtt

Malmmooccâmlååʹv, kuåivâslååʹv da kåʹlltåiddamlååʹv viõǥǥâståårrmõõžž juätkkmõõžž kuõskki ooccmõõžž âlgg tååimted lååʹppveʹrǧǧnekka ouddâl lååʹv viõǥǥâståårrmõõžž puuttmõõžž.

Ooccmõõžžâst âʹlǧǧe pueʹtted õlmmsa oocci haaʹleem muttâz lååʹppvoudda leʹbe jeeʹres miârkteei muttâz di ääʹššvuäzzlain šõddâm muttâz.

Malmmooccâmlååʹv viõǥǥâståårrmõõžž juätkkmõõžž kuõskki ooccmõõžžâst âlgg ouʹdde puʹhtted čiõlǥtõõzz:

1) ooccmõõžž vueʹlnn åårrai lååʹv nuäjain tuejjuum tååimain da tõi puäđõõzzin;

2) voudda ohjjõõvvâm tuʹtǩǩeemkoolai meäʹrest;

3) očndõõttâm äuʹǩǩeemvueiʹttemvuõđin da juätkktuʹtǩǩummši taarblažvuõđâst;

4) vuâđđtõõllmõõžžin vuʹvddrajjõʹsse.

Kuåivâslååʹv viõǥǥâståårrmõõžž juätkkmõõžž kuõskki ooccmõõžžâst âlgg ouʹdde puʹhtted čiõlǥtõõzz:

1) ooccmõõžž vueʹlnn åårrai lååʹv nuäjain tuejjuum tååimain da tõi puäđõõzzin;

2) kuåivâslååʹv viõǥǥâståårrmõõžž juätkkmõõžž oudldõõzzin.

Kåʹlltåiddamlååʹv viõǥǥâståårrmõõžž juätkkmõõžž kuõskki ooccmõõžžâst âlgg ouʹdde puʹhtted čiõlǥtõõzz:

1) ooccmõõžž vueʹlnn åårrai lååʹv nuäjain tuejjuum tååimain da tõi puäđõõzzin;

2) kåʹlltåiddamlååʹv viõǥǥâståårrmõõžž juätkkmõõžž oudldõõzzin.

37 §

Lååʹpptuʹmmstõõǥǥ siiskõs

Tuʹmmstõõǥǥâst âlgg väʹldded vuâđđtõõllmõõžživuiʹm peäʹl lååʹppooccmõʹšše ciâlklmin, vuäinlmin da mošttʼtõõzzin ouʹdde puhttum jeärtõllum kaiʹbbjõõzzid. Ǩiõldlaž tuʹmmstõõǥǥâst âlgg kovveed ǩiõldlaž tuʹmmstõõǥǥ vuâđaid di lääʹjjpääiʹǩ, koozz ǩiõldlaž tuʹmmstõk vuâđđââvv.

5 lååkk

Panttummša õhttneei iʹlmmtem-mõõntõõllmõš

38 §

Pantteemiʹlmmtõs

Kuåivâslääʹjj 174 §:st jurddum panttummuž kuõskki iʹlmmtõs âlgg ââʹnned seʹst:

1) panttuʹvddi da panttvuäǯǯai nõõmid, õhttvuõtt-teâđaid da dommpääiʹǩ;

2) teâđaid kuåivâs- leʹbe malmmooccâmlååʹvest, koozz vuâđđõõvvi kuåivâsmineraali äuʹǩǩeemvuõiggâdvuõʹtte leʹbe vaʹstteeinalla ouddvuõiggâdvuõʹtte panttvuõiggâdvuõtt, koon iʹlmmtet, ohjjââvv;

3) teâđaid panttvuõiggâdvuõđi kõskknaž ouddsââʹjest, jõs vuõiggâdvuõʹtte, koon pantteet, ohjjââvv leʹbe iʹlmmtet ohjjõõvvâmnalla mäŋgg panttvuõiggâdvuõttâd;

4) teâđ tõʹst, što lååʹppvaaldšeei lij ouddâl kuåivâsveʹrǧǧnekka tuejjeʹmes iʹlmmtõõzz ǩeerjlânji iʹlmmtam pukid pueʹrab ouddsââʹjest leʹddi panttvuõiggâdvuõđi vaaldšeeʹjid panttvuõiggâdvuõđâst, mâʹst iʹlmmtet kuåivâsveʹrǧǧnekka;

5) taarb mieʹldd teâđ panttvuõiggâdvuõđ, koon iʹlmmtet, meâldlaž panttvasttõõzz teäʹǧǧmeäʹrest.

Lååʹppvaaldšeei leʹbe iʹlmmtõõzz tuejjeei âlgg vuâllaǩeeʹrjted iʹlmmtõõzz. Iʹlmmtõʹsse âlgg õhtteed kopio ǩeerjlaž pantteemčõnnõõttmõõžžâst leʹbe vaʹstteei äʹššǩeeʹrjest, panttuʹvddi veʹrǧǧtuõđštõõzz leʹbe kaupprekistervälddõõǥǥ di jeeʹres taarblaž äʹššǩiiʹrjid.

39 §

Teâđaiuʹvddemõõlǥtemvuõtt iʹlmmtum panttvuõiggâdvuõđin

Kuåivâsveʹrǧǧneǩ âlgg raukkmõõžž vuâđald uʹvdded teâđaid di taarb mieʹldd kuåivâsrekisteeʹr välddõõǥǥ tõõzz iʹlmmtum panttvuõiggâdvuõđin.

40 §

Panttvuõiggâdvuõđi vaaldšeeʹji vuõiggâdvuõttsââʹjj lååʹv puuttâm-, jårrâʹsttem- ja muʹttemvuõʹjjin

Kuåivâsveʹrǧǧneǩ âlgg mââʹjeeǩani iʹlmmted teâđstes leʹddi panttvuõiggâdvuõđi vaaldšeeʹjid ǩiõttʼtõõllâm vuâlla puättam kuåivâs- leʹbe malmmooccâmlååʹv puuttmõõžž, jårrâsttmõõžž leʹbe mottmõõžž kuõskki aaʹššin da vaʹrrjed panttvuõiggâdvuõđi vaaldšeeʹjid vuäittmõõžž šõddâd ääʹššest kullum.

Jõs lååʹppvaaldšeei ååcc jiõčč 1 momeeʹntest jurddum kuåivâs- leʹbe malmmooccâmlååʹv puuttmõõžž, ooccmõʹšše âlgg õhtteed puki teâđast leʹddi panttvuõiggâdvuõđi vaaldšeeʹji ǩeerjlaž miâsttmõõžž.

6 lååkk

Jeeʹres šiõttâlm

41 §

Kuåivâslääʹjj 38 §:st jurddum õhttsažtuâjjmõõntõõllmõš

Kuåivâslääʹjj 38 § juʹrddem õhttsažtuâjjmõõntõõllmõõžž vuâđđan toiʹmmai lååʹv oocci tuejjeem kuåivâslääʹjj 34 § meâldlaž lååʹppooccmõš meâlddõõzzeesvuiʹm. Lååʹppooccmõõžž leʹbe tõn meâlddõõzzid âlgg tiuddeed õhttsažtuâjjmõõntõõllmõõžž vueʹsspieʹli eʹtǩǩeem vuâđđtõllum eʹtǩǩõõzzi diõtt, jõs lååʹppooccmõš nåkmen ij ââʹn seʹst kuåivâslääʹjj da -asetõõzz oudldem riʹjttjeei leʹbe vuõigg teâđaid tuʹmmjemtuâj vääras.

Mââimõs ǩiõđâst kuåivâsveʹrǧǧneǩ âlgg lååʹppčåuddmõõžžstes mieʹrreed lååʹppmääinaivuiʹm riʹjttjeei tååimain, kooivuiʹm vuuʹd sääʹmkulttuur harjjtemoudldõõzzid šõddi hääitlaž vaaiktõõzzid lij mieʹrren cõggâd da ǩieʹppeed nuʹtt viõkkšânji ko vueiʹtlvaž. Lââʹssen õhttsažtuâjjmõõntõõllmõõžž õhttvuõđâst leʹbe tõn puäđõssân tuejjuum lååʹpptuʹmmstõõǥǥ vueʹssen kuåivâsveʹrǧǧneǩ âlgg vuâđđtõõllâd lååʹppčåuddmõõžžâs jeäʹrben tõi aaʹšši vueʹzzeld, koin õhttsažtuâjjmõõntõõllmõõžž vueʹsspeäʹl jie leäkku leämmaž õõutmiõllsa.

Õhttsažtuâjjmõõntõõllmõõžž looppâst kuåivâsveʹrǧǧneǩ ainsmâtt mõõntõõllmõõžž puäđõssân tuejjuum tääʹrǩes vaaiktõõzzi ärvvtõõllmõõžž vuâđald, lie-a lååʹppooccmõõžž meâldlaž toiʹmmjummša kuåivâslääʹjj 50 § juʹrddem cõgldõõzz.

42 §

Lååʹv seerd kuõskki ooccmõš

Kuåivâslääʹjj 73 § 2 momeeʹntest jurddum malmmooccâmlååʹv, kuåivâslååʹv da kåʹlltåiddamlååʹv seerd kuõskki ooccmõõžž âlgg tååimted kuåivâsveʹrǧǧnekka 30 peeiʹv seʹst seerd kuõskki suåppmõõžž viõʹǩǩepuättmõõžžâst.

Ooccmõʹšše âlgg õhtteed:

1) serddvuäǯǯai veʹrǧǧtuõđštõõzz leʹbe kaupprekistervälddõõǥǥ;

2) čiõlǥtõõzz serddvuäǯǯai äʹšštobddmõõžžâst, teeknlaž spraavâmpâstlvažvuõđâst da tällõõzzlaž pâstlvažvuõđâst harjjted låppa vuâđđõõvvi toiʹmmjummuž;

3) čiõlǥtõõzz serddvuäǯǯai ââʹnnmest leʹddi tuâjjlažkååʹdd ämmtallaš ââʹntemvuõđâst;

4) ääiʹjtässʼsaž ǩiiddâlmteâttriâžldõõǥǥâst leʹddi teâđaid malmmooccâmvuuʹd ǩiiddâlm vuäʹmsteeʹjin da tõi jeeʹres oummui leʹbe õutstõõzzi nõõmin da addrõõzzin, kooi ouddõõzz, vuõiggâdvuõđ leʹbe õõlǥtemvuõđ malmmooccâmlååʹv serdd sätt kuõskkâd.

43 §

Teâđ roggâmkoʹrvvõõzz raʹvvjummuž vääras

Kuåivâslååʹv vaaldšeei âlgg kuåivâslääʹjj 100 § 6 momeeʹntest jurddum iʹlmmtõʹsse õhtteed laaskâlm kuåivvsest roggum da äuʹǩǩuum maalm seʹst ââʹnnem da äuʹǩǩen vuåǯǯum metaall meäʹrest. Lasklma âlgg õhtteed teâđaid kõskkärvvhââʹddest. Jõs kõskkärvvhââʹdd jeät põsttu čuäʹjted, âlgg lååʹppvaaldšeei tuejjeed eʹtǩǩõõzz suåvldum hââʹddest.

Jõs iʹlmmtõs kuâskk kuåivâslääʹjj 100 § 2 momeeʹnt 2 pääiʹǩ a vueʹllpääiʹǩ, âlgg iʹlmmtõʹsse õhtteed suåppum hââʹdd da jeeʹres teâđaid, kooi vuâđald kuåivâsveʹrǧǧneǩ vuäitt raʹvvjed roggâmkoʹrvvõõzz.

Kuåivâslääʹjj 100 § 2 momeeʹnt 2 pääiʹǩ b vueʹllpääiʹǩest jurddum ooccmõʹšše âlgg õhtteed čiõlǥtõõzz kuåivvâz õõut eeʹjj puuʹtʼtem-meäʹrest, tõʹst vuåǯǯum hââʹddest da puuʹtʼtõõzz koolain. Lââʹssen ooccmõʹšše âlgg õhtteed čiõlǥtõõzz puuʹtʼtõõzz oudldem pannvuõigg koolain di puuʹtʼtõõzz oudldem investâsttmõõžžin da jaukkummšin, koid tõin tuejjeet. Jõs ooccmõõžž lij tuejjääm ǩiiddâlm vuäʹmsteei, kuåivâsveʹrǧǧneǩ âlgg raukkâd vaʹstteei teâđaid kuåivâslååʹv vaaldšeeʹjest.

Jõs roggâmkoʹrvvõõzz kaiʹbbjet täʹrǩstemnalla kuåivâslääʹjj 100 § 3 momeeʹnt vuâđald, âlgg ooccmõʹšše õhtteed čiõlǥtõõzz vueʹsspieʹli kõskksaž suåppmõõžžâst.

44 §

Kuåivâstååimtõõzz rekisterâʹsttmest iʹlmmtummuš

Tåimmvälddsaž mäddmetteemkoontâr âlgg iʹlmmted liâđǥlânji kuåivâsveʹrǧǧnekka kuåivâstååimtõõzz ǩiiddâlmrekisteera mieʹrǩǩummšest.

Iʹlmmtõʹsse âlgg õhtteed ââʹnnemvuõiggâdvuõttõhttõõǥǥ tiõtt da teâttõõzz, kååʹtt âânn seʹst väʹlddkååddlaž koordinattân tååimtõõzzâst raʹvvjum kuåivâsvuuʹd da kuåivvâz veäʹǩǩvuuʹd raajid.

45 §

Iʹlmmtummuš kuåivâsveʹrǧǧneeʹǩǩ tuʹmmstõõǥǥ kuõskki läittmõõžžâst

Ääʹššvuäzzlaž vaaldšemvuõiǥâs âlgg iʹlmmted liâđǥlânji ääjtõõlǩani läittamääiʹj puuttâm mâŋŋa kuåivâsveʹrǧǧnekka vaaldšemvuõiggsa kuõđđum vaʹrrjõõzz, malmmooccâmlååʹv, kuåivâslååʹv leʹbe kåʹlltåiddamlååʹv kuõskki läittamǩeeʹrjest.

46 §

Teâđ, koid mieʹrǩǩeet kuåivâsrekisteera

Kuåivâsrekisteera âlgg mieʹrǩǩeed:

1) ǩiõttʼtõõllâm vuâlla sattum lååʹppooccmõõžž, oocci nõõm da õhttvuõtt-teâđaid;

2) lååʹppooccmõõžžâst šõddâm tååimaid;

3) kuåivâslääʹjj nuäjain miõttum looʹvid da uvddum tuʹmmstõõǥǥid;

4) lååʹppvaaldšeei nõõm da õhttvuõtt-teâđaid;

5) lååʹpptiõtt, lååʹv miõttâmpeeiʹv da viõǥǥâståårrâmääiʹj;

6) lååʹppvuuʹd nõõm, vuʹvddšorradvuõđ da sâjjõõzz di mõõn kuåivâsmineraal leät iʹlmmtam, što očndõõttâm âânn seʹst;

7) vaʹrrjemiʹlmmtõõzz da vaʹrrjemtuʹmmstõõǥǥ da vaʹrrjemtuʹmmstõõǥǥ viõǥǥâståårrâmääiʹj;

8) kuåivâsveʹrǧǧneeʹǩǩ juõʹǩǩ eeʹjj raʹvvjem roggâmkoʹrvvõõzz;

9) lååʹv seerd kuõskki ooccmõõžž;

10) malmmooccâmlååʹv da kuåivâslååʹv leʹbe kuåivâsvuõiggâdvuõđ panttummuž;

11) kuåivâsrekisteera mieʹrǩǩuum vuõiggâdvuõđ leʹbe lååʹv puuttmõõžž leʹbe jårrâsttmõõžž;

12) vaaldâšmpääkk kuõskki ääʹšš;

13) riikksuåvtõõzz miõttâm kuåivâsvuʹvddlåʹnstemlååʹv;

14) riikksuåvtõõzz miõttlõs peäʹl välddmõõžž malmmooccâmlååʹv viõǥǥâståårrmõõžž juätkkmõʹšše; di

15) jeeʹres teâđaid, koid kuåivâsveʹrǧǧneeʹǩǩ õõlǥtemvuõđi čõõđtem diõtt lij šiõǥǥ mieʹrǩǩeed kuåivâsrekisteera.

47 §

Viõʹǩǩepuättmõš

Tät asetõs puätt viõʹǩǩe x.x.20xx.

Täin asetõõzzin kååʹmtet riikksuåvtõõzz asetõõzz kuåivâstoiʹmmjummšest (391/2012).

Heʹlssnest x.x.20xx

Jieʹllemvueʹǩǩminister Wille Rydman

Njoonašäʹšštobddi Teo Kangaspunta